บังคับคดีโละเอ็นพีแอลคืนเงินคลัง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

จ่อจัดมหกรรมขายทอดตลาดขอแบงก์ช่วยหนุนดอกเบี้ยถูก
 โพสต์ทูเดย์ — กรมบังคับคดีจับมือกระทรวงการคลัง เร่งผลักดันคัด “เอ็นพีแอลธนาคารรัฐ” จัดมหกรรมขายทอดตลาด สนับสนุนดอกเบี้ยถูก ส่งรายได้คืนกระทรวงการคลัง 
นายวิศิษฏ์ วิศิษฏ์สรอรรถ อธิบดีกรมบังคับคดี เปิดเผยว่า กรมบังคับคดีร่วมกับกระทรวงการคลังเพื่อหาแนวทางการเร่งผลักดันการขายทอดตลาดสินทรัพย์ (เอ็นพีแอล) ของสถาบันการเงินของรัฐและหน่วยงานของรัฐที่อยู่ระหว่างการบังคับคดี โดยเป็นคดีแพ่งประมาณ 2 แสนล้านบาท รวมทั้งสินทรัพย์ที่เป็นหลักประกันในคดีอาญาซึ่งผู้ต้องหาหลบหนีคดีระหว่างประกันตัวอีก 5 หมื่นล้านบาท 
ตามกฎหมายว่าด้วยการดำเนินคดีอาญานั้น ระบุว่า คนที่เอาทรัพย์สินมาประกันตัวและหนีไป ทรัพย์สินนั้นจะต้องเข้าเป็นรายได้ของแผ่นดินโดยตรง แต่เนื่องจากยังไม่ได้มีการนำทรัพย์ขายทอดตลาด จึงยังไม่สามารถนำส่งเป็นรายได้ของแผ่นดินได้ 
ทั้งนี้ เพื่อที่จะแปลงสินทรัพย์หลักประกันให้เป็นรายได้ส่งคืนกระทรวงการคลัง ทางกรมบังคับคดีได้ส่งเรื่องให้นายพีระพันธุ์ สาลีรัฐวิภาค รมว.ยุติธรรม เห็นชอบและประสานงานกับหน่วยงานที่เกี่ยวข้องอย่างเป็นทางการแล้ว
นายวิศิษฏ์ กล่าวว่า ขณะนี้กรมบังคับคดีอยู่ระหว่างการคัดเลือกประเภทสินทรัพย์ และจะจัดทำยุทธศาสตร์เชิงรุกการตลาดที่จะขายทอดตลาดสินทรัพย์ โดยเบื้องต้นกำลังหารือขอความสนับสนุนกับสถาบันการเงินของรัฐจัดมหกรรมการตลาดขายสินทรัพย์ เพื่อที่จะชักชวนให้ประชาชนมาประมูลซื้อทรัพย์ 
นอกจากนี้ จะขอให้สถาบันการเงินสนับสนุนอัตราดอกเบี้ยพิเศษ เพื่อจูงใจให้ประชาชนเข้ามาซื้อสินทรัพย์จากกรมบังคับคดีไปใช้ประโยชน์ 
ในขณะเดียวกันจะประสานหน่วยงานของรัฐในการเข้ามาประมูลซื้อทรัพย์ออกจากกรมบังคับคดี รวมทั้งหารือกับสถาบันการเงินที่ไม่ใช่ธนาคารพาณิชย์ (นันแบงก์) เช่น สหกรณ์ออมทรัพย์ต่างๆ ในการเข้ามาให้การสนับสนุนสินเชื่อด้วย ซึ่งมีหลายแห่งสนใจที่จะร่วมโครงการ ซึ่งจะก่อให้เกิดผลดีต่อเศรษฐกิจของประเทศ 
ปัจจุบันกรมบังคับคดีมีสินทรัพย์รอการขายทอดตลาด คดีคงค้างจำนวน 231,246 เรื่อง คิดเป็นทุนทรัพย์ 321,036 ล้านบาท ซึ่งในปีงบประมาณ 2554 กรมบังคับคดีตั้งเป้าหมายผลักดันสินทรัพย์อยู่ที่ 1.13 แสนล้านบาท